E VAKARAITAKA o Naita Fulori, na marama ni Ba ni dua na ka e vulica vei Talatala Grace Reuben oya na vosota.
E levu na ka dredre e lako curuma o koya ena nona bula o Grace ia e marama dau vosota ka qarava vagumatua na Kalou, e kaya o Fulori.
O Nau Fulori e vaka me rau sa veitinani tale kei Talatala Grace ena nodrau dau veilomani ka dau veitokani vinaka kei na marama ni Ba oqo.
E sega ni ka rawarawa na veika e lako curuma mai ena gauna ga se susugi mai kina e Vuniciuciu Labasa o Talatala Grace.
Vakadeitaka ni nona a susugi mai ena vuvale eratou lotu Idu mai na vanua ni teitei oqo mai Labasa ka yaco me ciqoma na vakavuvuli ni lotu va- Karisito ena gauna se qai tubu cake mai ena nona se goneyalewa kina.
Vakaraitaka ni sega ni rawarawa na veika a sotava mai kei na nona digidigi me sa nona i suwai ni cakacaka na Turaga.
E vakaraitaka o Talatala Grace ni gauna se gone lailai kina me yacova na yabaki 19 e dau tautauvimate.
Tukuna ni dau tuvi bo tu, ka sega ni maca rawa na yagona kece ka sa laki lako me sa vaka e boi tu na yagona ena vuku ni mate e bikai koya tu.
Tukuna ni sa lako vei ira na liga ni wai, vei ira na dau rairai ka sa sega ga ni wali rawa na nona tauvimate oqo.
E mai vakavuna talega me dau sega ni taladrodro vinaka na nona vuli ka ena vuku ni tauvimate.
E dua na siga eratou qai sikovi koya yani e lewe tolu na dau kau lotu, o Apakuki Coka na Ratu Walesi ka sa mai takali yani, o Are Siri kei Talatala Mereia Votomosi.
O ratou na lewe tolu na turaga kei na marama oqo eratou tuberi koya ena vuku ni yaca ni qaqa kei na yaca ni veisereki o Jisu Karisito.
Tukuna o Talatala Grace ni tekivu mai keya, esa nanuma me sa tovolei Jisu mada.
Tukuna ni sa qai tukuni vua ni o Jisu e Kalou e rawa ni na vukei koya mai na nona tauvimate.
Esa qai dau vakavulici vua na masu oqo ena vosa vakavalagi.
Jesus, even though I dont know you.
But I want you to heal me Jesus, Amen.
Koya ga na qaqani masu oqori a vakadinata na marama ni Idia oqo ena loma ga ni dua na macawa e sa takali vakadua na mate e tauvi koya.
Tukuna ni gauna e tauvi koya kina na mate oqo, e ra sa dau mata levu taki koya na wekana ka ra sa dau vakasisilataka na i boi ni yagona ena vuku ni mate e tauvi koya.
Ena Jiulai 19, 1988 a papitaiso kina o Grace, ka dau yacana tu e liu ni sucu mai o Sunil Lata.
Ia na gauna e sa mai ciqoma kina me nona turaga o Jisu ka sa veisau mai na lotu Idu kina lotu va- Karisito, e sa veisau talega na yacana ka sa soli koya o tamana na nona bula o Grace me sa laki susugi ka tuberi ena koronivuli ni lotu mai Nasoso, Macuata.
E a laki vuli vakatawa kei na qasenivuli ni muri vuli mai Nasoso o Grace.
A lesi sara mai na valenilotu e Dudley me mai vakatawa ena 1990 vakacaca.
Ena loma ni rua na yabaki, esa veisau na nona i tavi me sa laki qasenivuli ni muri vuli e na YMCA o Grace.
Oti esa qai vosa vua o Talatala William Lucas me sa lesu tale mai me mai veiqaravi ena loma ni lotu. Mani lesi sara ena Tabacakacaka o Navua, Lautoka me va na yabaki, lesu tale mai ki Suva ena 2006.
Ena yabaki vata oqori e sa krea na nona i vola ni kerekere me sa laki Vuli Talatala.
Ena 2007 kina 2008, a veiqaravi voli mai Ba kei Tavua.
Mai na 2009 ki na 2011 e laki qarava kina na nona Diploma ni Vuli Talatala ka rawata na nona mata ni vola ena yabaki sa oti.
Ena yabaki oqo e sa lesi kina o Talatala Reuben me na talatala veivuke vei Talatala Qase ena valenilotu e Dudley e Suva.
Ena yabaki 2010, e sa mai leqa kina na watina ka dua na gauna dredre vua ni saga tiko na nona vuli, ka qai mai kau tani na watina, o Michael Reuben.
Tukuna ni vakavinavinaka ni tiko eso na nona i tokani vinaka era lotu Idu kei ira tale na lewenilotu era dau vukei koya vakailavo kei na veitokani.
Vakaraitaka ni Fomu Vitu tiko ena gauna oqo na luvedrau e dua gonetagane, ka vuli tiko ena koronivuli e Dudley.
Vakadeitaka ni gauna oqo e dodonu vei ira na marama yada e dodonu me ra na vakararavitaka na nodra bula vua na Kalou, ka kena i karua me sa na tiko e dua na ka mera na vakanamata tiko ena vuku ni nodra bula ka mera na tudei kina ka cakacaka vakaukauwa me yacova sara ni ra sa rawata na nodra dui sasaga.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn